Lav et referat af nedenstående tekst:

Tekst:
Torsdag blev Morsø Kommune og KL indstævnet for arbejdsretten. Det skyldes, at Morsø Kommune kræver, at medarbejdere lader sig corona-teste i fritid og ferie. Sådan lyder meldingen fra fagforbundet FOA, hvis medlemmer primært er beskæftiget i kommuner og regioner. Skal udvise samfundssind Der har været holdt lokale og centrale forhandlinger om situationen. FOA oplyser i en pressemeddelelse, at både Morsø Kommune og KL har stået fast på, at coronatests om nødvendigt foregår i fritiden. - Selvfølgelig skal kommunale medarbejdere corona-testes. Men det er et helt urimeligt krav, at det også skal foregå i fritiden og sågar i ferierne. Det er jo hovedrystende forkert, siger forbundsformand Mona Striib. Det drejer sig særligt om personalegrupper på plejecentre og daginstitutioner i Morsø Kommune. - Men er der nogen, der har vist samfundssind, så er det frontlinjepersonale i for eksempel ældreplejen. Vi har flere tusinde smittede i frontlinjen, vi har hundredvis af arbejdsskadeanmeldelser. Her er der sandelig vist samfundssind ved at møde dagligt på arbejde – og i mange tilfælde på skiftende arbejdssteder alt efter, hvad myndighederne havde brug for, siger Mona Striib. Forbundsfomanden henviser til en række eksempler i Morsø Kommune. - På Mors er der nu eksempler på, at medlemmer har modtaget en sms i ferien med krav om at køre små 30 kilometer til Thisted for at lade sig corona-teste. Andre kommuner har løst problemet I andre kommuner har man løst udfordringerne med coronatests ved at anvende mobile testcentre, fortæller Mona Striib. - Vi savner, at kommunen har brugt de gode eksempler, der har været. Det gælder for eksempel rullende testcentre, hvor der kommer en bil ud på den pågældende arbejdsplads. Man kan også uddanne medarbejdere på arbejdspladsen til at gennemføre testen. FOA oplyser, at der lige nu er fem konkrete eksempler fra fem kommuner, hvor man har pålagt tests i arbejdstiden. - Alle andre steder har man løst det fuldt ud fortrinligt. Når der er sådan en sag, kan der være en tendens til, at det breder sig. Derfor siger vi klart og tydeligt: Vi er parate til arbejdsretten, for man kan ikke pålægge medarbejderne at udføre noget bestemt i fritiden, siger Mona Striib. TV2 Nord har henvendt sig til Morsø Kommune, der oplyser, at de ikke kommenterer på verserende sager.

Referat:
FOA stævner Morsø Kommune og Kommunernes Landsforening (KL) for brud på overenskomsten. Det skyldes krav fra kommunen om, at personale skal lade sig teste uden for arbejdstid.